Брутален линч срещу ръководството на Air France | webcafe.bg
05.10.2015, 19:07 (обновена 05.10.2015, 19:34)
Охраната на Air France помага на Ксавие Бросета да избяга от саморазправата (Галерия)
Пиер Плисоние, ръководител на сектора за полети на дълги разстояния в Air France, напуска сградата със скъсана риза
Директорът "Човешки ресурси" в Air France Ксавие Бросета стана жертва на физическа саморазправа по време на среща със синдикатите в авиокомпанията.
Бросета, който трябваше да представи план за съкращението на 2900 служители на френския национален превозвач, избяга от заседанието с профсъюзите полугол и с разкъсана риза.
Журналистите, отразяващи преговорите, станаха свидетели на сцена, в която охраната помага на Бросета да прескочи оградата на централата на Air France, за да се спаси от линч.
Премиерът на Франция Манюел Валс, който се намира в Токио, обяви, че е "скандализиран от недопустимото насилие". Той заяви, че подкрепя напълно ръководството на Air France и лично Ксавие Бросета.
Позицията му беше подкрепена и от министъра на икономиката Еманюел Макрон, който обяви в Twitter, че нищо не може да замени социалния диалог и осъди безотговорното поведение на агресорите.
Протестиращите изгониха представителите на ръководството на Air France с викове "Оставка"
Планът за преструктуриране на Air France предполага намаляване на капацитета на авиокомпанията с 10% до 2017 г. чрез закриване на пет линии, подсилване на сезонните превози и намаляване на честотата на полетите по 22 линии.
Флотът на авиопревозвача ще бъде съкратен с 14 машини от 107 на 93 самолета.
Ограничаването на капацитета ще доведе до съкращаването на 2900 души персонал, сред които 300 пилоти, 900 стюарди и 1700 служители от наземното обслужване.
Oще: air france ксавие бросета линч линч в air france саморазправа съкращения